khistorydata/jeongjo-sjw-relations huggingface dataset:
정조 5년 · 목
領議政徐命善啓言。毛匠亂廛事。近以此互相呈訴。爭詰紛紜。廛人之專利。固宜曲副。而軍卒之失業。亦所當念。此則必有訟理之曲直。有非廟堂之所可臆決者。分付該署。考覽彼此之證擧。俾成劃一之新案。請無使廛人軍卒。各有稱冤之弊。敎以。本廛此弊登聞。凡今幾日。而存革之間。誠不知何以決給之爲便當。廛民與私賣者。自有主客之別。今使廛民。偵察私賣之類。一一搜捉。抵以亂廛之律。可謂大經大法。而予之所以難處者。別有在焉。所謂私賣之類。無非軍卒也。彼軍卒輩之越法私賣。雖甚痛駭。此與設廛賣買。差有間焉。若令一切以亂廛執捉。則驅逐縛執之際。蕩家破產而後已。大抵自予視之。軍與民。均吾赤子。寧忍或扶而或抑。一輕而一重也。然而所謂立廛。以列廛之頭首。爲市業之根本。上應公家常供之需。下備群黎日用之資。而今反利有所分。弊誠難支。致有上徹之擧。朝家旣聞之後。豈可恝視。不思矯捄之方乎。問于卿等。卿等之意。各自不同。或曰。涼揮項不可不禁賣。只許皮付及升皀兩色爲可。或曰。置之可禁不可禁之間。試令該署禁之爲可。或曰。此非設廛賣買。則斷以亂廛。不但爲不可。許多軍卒蕩柝之患。當所軫念。或曰。雖禁私賣於都下。決難遍察於鄕外。互相牴牾。移時不決。予則以爲。旣有本廛。則私賣不可不禁也。禁亦要其可行爲穩。藉令私賣人。幷屬亂廛之科。殆同誅不勝誅。騷而益騷。況又斥賣鄕外之弊。有難窮搜遍禁。若以軍卒及毛匠輩。私賣涼揮項之類。作爲立廛之附庸。定以稅額。凡有賣買。納稅本廛。以爲不易之制。則此足爲軍民兩便之端。而定稅之後。或有違式拒納之事。或有潛商匿賣之患。廛民隨所聞。直以亂廛執捉。物貨則屬公。犯人則科罪。在市民無甚失利。在軍卒亦可奠業。然此予一時臆料之說也。民情之稱便與否。有未可必。此條姑勿指一覆奏。令有司貢市堂上。將此擧條批旨。問于市民。更爲往復卿所。草記論理稟處。
정조 5년 · 강
許施帽子廛加帽免稅之請。
정조 5년 · 목
領議政徐命善啓言。帽子廛事。渠輩之所願有三。一則官帽之復設也。一則稅帽之永罷也。一則加帽而免稅。使渠輩貿來也。官帽雖欲復設。本價何以辦出。稅帽雖欲永罷。公用何以繼給。惟是加帽免稅。可以行之無礙。自明春栅市爲始。每年帽子二百隻。許令廛人貿來。免其收稅事。請分付灣府。從之。敎以。許貿二百隻帽子。仍蠲八千兩稅錢。渠輩若能準數貿來。則可免近日失業之歎。見今使行出彊不遠。自備局加貿許施之意。分付。
정조 5년 · 강
命法鞍。切勿番番改造。
정조 5년 · 목
領議政徐命善啓言。皮物事。春間平市。以此報備局自備局捧甘戶曹。使之從長變通矣。似聞戶曹亦無好策。始欲移給。末又仍置云。未知將何措處。則果能恰當。此則令該曹商量善處。而各廛人收斂防納之規。則決不可仍置。自今嚴禁此弊。請毋或有稱冤。從之。敎以。如是定式之後。雖以一張半張。復有侵及廛人之弊。當該內乘以重律。斷不饒貸。以此各別嚴飭該寺。大抵法鞍所粧。皆是華鮮而已。元無朴厚之義。縱曰古例卽然。豈無從便闊狹。該寺提調入侍。將臣相議。凡係易弊之物。易以相當各種。而此後則雖値 陵行。切勿番番改造意分付。
정조 5년 · 강
命貢價上下。卽令擧行。
정조 5년 · 목
領議政徐命善啓言。錢荒事。貢人亦無定見。弊源果在何處。而曾於米直騰踊之時。尙有貢價例下之規。若出官錢。流行民間。則目下沃焦之方。亦豈無一分所益乎。來頭一二等貢價。以純錢磨鍊。趁今上下事。請分付。敎以。米貴則米可預下。錢荒則錢可預授。此豈非隨時便宜交濟闊狹之政乎。今聞卿言。惠堂則持難云。而此等之時。不必膠守常年之例。而特敎許施。亦與自下擅許。大有異焉。依卿所奏。卽令擧行之意。申明分付惠廳。
정조 5년 · 강
命總戎廳矯弊。指一稟處。
정조 5년 · 목
領議政徐命善啓言。因刑曹參議徐鼎修所啓。總戎廳糶糴之弊。有稟處之命矣。本廳糶糴之設。一則軍餉之改色。一則耗條之取用。當初法意。非不嚴緊。而其數漸敷。其弊漸滋。至於今年。有此騷擾之端。明春以後矯弊之策。惟有減分一條而已。折半分留之法。皆以實數計開。而本廳則虛錄雜頉。幷入於留庫中。專以分給之多爲主。此非通行之規也。自今爲始。除置虛錄雜頉。從實數計開分留。則分給之數。自當減縮。而各邑移轉。古則或有滿千石之邑。次第減數。今則多不過四五百石。若於十二邑。限千石量宜加分。則不必以此爲弊而保主人私分之數。亦可以漸縮矣。然後更以餘數。精抄保主人有根着當實者。使之均排擧行。此外更無他道矣。敎以。以此以彼。未知其何以則爲穩。後日次對。更爲指一稟處。
정조 5년 · 강
改差慶尙左水使白師誾。以具敍五代之。
정조 5년 · 목
領議政徐命善。以師誾親年。啓請改差也。○敎曰。慶尙左水使白師誾改差。令該曹口傳差出。當日辭朝。
정조 5년 · 강
飭衣襨貿易混同收稅之弊。
정조 5년 · 목
領議政徐命善啓言。衣襨貿易越送包外事稟處之意蒙允矣。每年節使及曆行。自戶曹報備局。則自備局行關灣府。已成規例。八包未滿元數。則越送包外。雖無可論。事體與他自別。則混同收稅。寧有是理。更爲申飭灣府。請俾無如前相蒙之弊。從之。
정조 5년 · 강
命通讀。今日內設行。
정조 5년 · 목
政院啓言。通讀設行。特敎申飭。不啻屢次。而大司成黃昇源。謂有情勢。終不擧行。從重推考。請使之卽速設行。敎以。旣已出肅之後。獨於通讀。豈可逡巡。此等處義。前所未聞。況於屢敎之下。尤焉敢乃爾。使之今日內設行。
정조 5년 · 강
遞判尹徐浩修。刑曹參判李聖圭。以鄭好仁爲判尹。金尙集爲刑曹參判。
정조 5년 · 목
敎曰。詞訟劇地。堂上不可不備員。判尹徐浩修。刑曹參判李聖圭。或帶緊任。或有實故。幷許遞。前望單子入之。待下批牌招察任。委屬可悶。且當歲末。雖不用刑。京兆刑曹堂上。逐日赴衙聽訟。進不進單子。自二十日依例書入。
정조 5년 · 강
命貢市堂上越俸分揀。
정조 5년 · 목
敎曰。今則詢瘼之後。說弊諸條。幾盡覆奏。事可謂究竟。貢市人旣曰稱便。則貢市有司堂上。何獨不然。越俸下敎分揀。
정조 5년 · 강
命鐵原府使。當日辭朝。
정조 5년 · 강
社稷祈穀祭。命躬行。
정조 5년 · 목
禮曹。以來正月初四日。 社稷祈穀祭攝行啓。稟敎以。謹當躬行。
정조 5년 · 목
予曰。今日日氣甚好。而終是有暄意矣。承旨徐有防曰。冬日之暄。反有明年麥登之兆矣。予曰。昨日擧條。已爲頒布乎。有防曰。今朝已爲出朝報矣。承旨金宇鎭曰。昨日處分。實係都民命脈。批旨一出。擧皆鼓舞矣。然而不自知足。固是常漢輩通患。而至於立廛市民事。萬萬無嚴矣。一視軍民之聖意。固何如。而渠何敢不肯受之說爲辭耶。有防曰。臣昨日往宣聖敎之時。立廛民人等。頗以不肯爲言。故有司貢市諸堂。莫不以痛惡爲言矣。予曰。今則自上亦無以扶抑於其間。一付之有司好矣。予曰。今番錢貨之預下。蓋出於救錢荒之意。未知都下或有沾潤之效乎。宇鎭曰。必當有效矣。予曰。前刑議所出擧條頒布乎。有防曰。業已頒布矣。予曰。總廳還弊。何以則矯救乎。自上申飭。不啻嚴截。而其末流之弊。及於平民。至於難支之境云。豈不可悶乎。有防曰。當初分給時。擇其可納人。懸保後出給。則豈有是弊。而該廳監色輩。不計貧富。不擇虛實。多石分給。及其秋捧之際。懲捧無路。則張三之所食。李四備納。故民不堪其弊。此釐整之道。專在於總使嚴飭之何如矣。予曰。日前擧條批答。作爲金石之典。一或犯科。斷不饒貸矣。
정조 5년 · 목
予曰。書筵講說。幷一一編錄否。昌聖曰。聖上沖年講學。高出百王。上下問答說話。幷無遺載錄。而册封儀注及冠禮儀注。幷皆詳細纂次矣。予曰。卿於册子編輯之事。甚該備語鍊矣。乙未聽政日記中。明義錄亦爲編入。昌聖曰。侍坐開講時。講筵說話亦皆懸註載錄好矣。予曰。此皆落漏散亂。有難證正其訛誤。取政院日記。參互考出。春坊故事。亦爲參錄。講書院春坊日記及筵話。伊日宮僚中。必有箚錄者矣。須問于南有容徐志修金陽澤趙明鼎家。幷詳細考證好矣。昌聖曰。試當探問矣。予曰。承旨曾經宮僚。亦有春坊筵話之箚錄者乎。承旨編名此册。則亦豈不與有榮也。申應顯曰。略有箚記者。當爲登覽矣。予曰。貢果已來。諸生必顒企柑製矣。明日柑製通方外事頒布。弘文提學待開門牌招事分付。
정조 5년 · 강
知事洪樂性陳疏自引。賜批。
정조 5년 · 목
疏略曰。臣受罔極之恩。涓埃莫報。犯罔赦之罪。誅殛猶輕。而伏奉籌司還差之命。何以得此。及夫臨政之時。瘡疣百出。醜拙畢露。至若臺望新通。全不審愼。注擬之際。漫未省覺。以致親臨大政。半途中撤。乞降威罰。治臣慢命。批以。卿其安心。勿辭行公焉。
정조 5년 · 목
政院。以來二十一日取稟也。
정조 5년 · 강
以趙榮弼爲司諫。徐秉德爲獻納。李延伋爲正言。洪秉聖爲校理。尹東晩爲副修撰。
정조 5년 · 목
敎曰。玉堂番次苟艱。憲府連日監察茶時。在外玉堂及兩司許遞。前望單子入之。○政院。以東晩罷散啓稟。敎以。敍用。
정조 5년 · 강
勘放時囚申㮋。
정조 5년 · 목
義禁府以㮋收贖。奪告身三等。請放送。允之。敎以。如有功。減一等。
정조 5년 · 강
召見弘文提學李命植。直提學鄭志儉于誠正閣。
정조 5년 · 목
予謂命植曰。卿與承旨偕往泮宮。儒生一幷整齊後。懸題試取。隨從一幷嚴禁。俾無亂雜之弊。
정조 5년 · 목
敎曰。左副承旨持此書題。與弘文提學。偕往泮宮。試取以來。○以擬本朝宰執近侍等。謝於月正亥子日頒囊。同眎祈年之意爲箋題。
정조 5년 · 목
敎曰。柑製居首幼學金遇國。直赴殿試。之次進士兪漢紀。之次幼學趙秀民給二分。次上進士徐弘輔。生員金養和。幼學李興一。紙筆墨考例施賞。又敎曰。入格儒生明日來待。○大司成黃昇源曰。關西儒生輩。以尹東冕疏中。此輩焉用之句。作爲引義之端。臣屢次勸入。使赴通讀。而終不應講。臣方停擧其首唱諸人。而大抵士習甚可駭矣。予曰。渠輩敢以尹冕東疏語。有若引義者然。而不赴國試。豈有如許士習乎。此亦有關紀綱。奚但停擧而止。是當嚴勘。以爲懲勵之道。首唱人幷査實草記。
정조 5년 · 강
江原監司金憙上疏自引。賜批。
정조 5년 · 목
疏略曰。臣猥叨藩寄。亦已十朔于玆矣。時自循省。無非罪過。而至於今番貢蔘事。尤是不職之大者。藥品之優劣。非不嚴飭。而曾未覺其全不合用。故秋等之多數退捧。臘貢之不善監封。臣實死有餘罪。乍罷旋仍。益增霣越。乞遞臣職。以重事體。批以。卿其勿辭察任。
정조 5년 · 목
敎曰。何時出牌。而如是遲滯。不卽申飭。當該實注書推考。
정조 5년 · 강
召見入格儒生及直提學徐浩修于誠正閣。
정조 5년 · 목
予曰。紅蛤米飮。頗有效益矣。浩修曰。此乃淸補之劑。似當有效矣。予曰。西儒事甚可駭矣。强引不當引之事。不赴通讀。看作處義。渠輩愚迷。顧何足責。而此亦關係國綱矣。予曰。昨日大司成登筵時。有所陳奏。故使之査實草記矣。今日已向夕。而本館草記。尙不來呈。何如是怠忽也。予曰。草記之如是遲滯。甚可訝也。大司成旣在泮中。而何不卽爲擧行乎。注書知入。
정조 5년 · 강
以吳載純爲副提學。朴天行爲應敎。
정조 5년 · 목
敎曰。故執義趙聖復諡狀。聞已來到。諡坐今日爲之。館官不備。副提學應敎前望單子入之。待下批卽爲牌招擧行。又敎曰。前應敎朴天行敍用。
정조 5년 · 강
以趙尙鎭爲承旨。前望也。
정조 5년 · 강
以李時秀爲檢詳。
정조 5년 · 목
敎曰。檢詳口傳差出。
정조 5년 · 강
副提學吳載純陳疏懲討。賜批。
정조 5년 · 목
疏略曰。懲討之請。凡幾年于玆矣。鄭妻爲厚獜之窩窟。龜柱爲量翼之根柢。至於國榮德相而逆心畢露。拿覈之請。一向靳允。訖無勘斷之期。樂純之挾姪跳踉。煥億之憑叔慫慂。在法必誅。而每從惟輕。輿情駭惑。伏願三司府院之請。快降兪音。批以。所陳已諭於前後三司之批矣。卿其勿辭行公。
정조 5년 · 강
命未下直守令。當日辭朝。
정조 5년 · 목
敎曰。政官牌招開政。此時守令。不可曠官。未下直守令。當日辭朝。未差之代。今日政差出。明日辭朝。次對同爲入侍。
정조 5년 · 강
有政。吏曹參判金文淳。參議沈念祖進。
정조 5년 · 목
以洪宗藎爲掌令。李頤祥爲副校理。金斗恒爲淳昌郡守。金重祚爲高靈縣監。
정조 5년 · 목
敎曰。稍解院事之承旨。無端申退。以生疏承旨二人坐直。有此無前之稟。無故申退承旨趙時偉。爲先從重推考。院吏若能解事。豈有此等擧措。令明日仕進承旨。各別申飭。
정조 5년 · 목
成均館啓言。招集關西經生。詳聞所告。則安州幼學安宅心。定州幼學盧★(王+業)宋益憲承信一四人等。實是首倡者也。其餘隨從諸人。容有原恕之道。而屢次勸入。終不應講。爲先一幷停擧。而宅心四人等。煽倡異論。必欲務勝者。尤極痛駭。各別重勘。以懲日後。敎以。所謂西儒事。奚但無嚴無狀而已。大係國綱。此等之習。雖在朝紳。嶺海之典。猶是薄勘。況渠輩。以遐土幺麼賤蹤。敢於才宣綸音之後。作此頑濫之擧。今日法紀。雖曰掃如。不料如彼其之無餘地。渠輩之言。以兵議疏中一句語。爲引去之端云者。尤不成說。其疏中焉用云云。可謂渠輩準備語。渠輩若有羞惡之心。則勉所不勉。强所不强。固當務力於有用之地。而乃反招出句語。有若引義者然。究厥所爲。萬萬痛駭。設使兵議疏中臚列。有萬倍於此者。因其疏所下傳敎。何等諄復。則渠輩之若是跳踉。在本道爲亂法之民也。此而尋常處之。令無所施。法無所行。首倡人安州居安宅心。定州居盧★(王+業)宋益憲承信一。幷遠地定配。寄齋生十一人。學齋生九人。一竝限己身停擧。竝卽枚擧批旨內辭意。列書姓名。謄關下送本道。令地方官另意薰陶。俾知率敎之方。然後以文以武間。許令從事。其餘諸人。決是鶴唳風聲。隨群逐行之徒。於渠輩何足深誅。然而處分反有怒蠅拔劍之嫌。皆令明日內。應講於通讀。而赴講前。招諸生立庭厼以士習之不當如是。民俗之不當如是。喩譬開說可也。大抵京師爲表正之地。賢關卽首善之所。而渠輩之不識無知。冒昧違越至此。此或汎視。外邑奚論。此批答一通。亦令政院。成送有旨。下諭于西北監司處。
정조 5년 · 강
毓祥宮作梗罪人李允泰草供。命日入啓。
정조 5년 · 목
左右捕廳。以允泰捉得啓。敎以。捧草供明日次對前入啓。
정조 5년 · 강
遣承旨。詣 景慕宮。奉審摘奸。
정조 5년 · 강
召見承旨金宇鎭子誠正閣。
정조 5년 · 목
予曰。兵曹參議疏中。以禁軍之積滯。言其弊端。而今此久勤則無數。初仕窠則只止六七窠。終難以善爲區處矣。宇鎭曰。海伯密符。尙未修納。何以爲之。予曰。明日修納。
정조 5년 · 강
召見時原任大臣三使臣藥房提調于誠正閣。領府事金尙喆。領敦寧李溵。判府事鄭弘淳李徽之。領議政徐命善。上使黃仁點副使洪秀輔書狀官林錫喆。提調鄭民始。副提調嚴璹。
정조 5년 · 목
請診也。○辭陞也。○尙喆等曰。聖候未寧之節若何。予曰。感氣則比昨欲減。而咳嗽尙不止息。故寢雖終不能安穩。可悶。命善曰。感氣和解。則膈痰稍緩。故咳嗽自然出矣。予謂仁點等曰。方在靜攝中。妨於引接。而卿等出疆之日在卽。故雖不搔洗。果爲召見矣。當寒遠程。爲念萬萬。而一行之好好往還。是予之望也。仁點等曰。臣等今方出彊。而聖候之欠和。旣是一時之微感。當於不日內平復。而區區下情焦迫。不可進言矣。予命醫官入診置之。
정조 5년 · 강
領議政李溵陳箚自引。賜批。
정조 5년 · 목
箚略曰。臣於朝筵退出後。伏聞拜表時刻已屆。而自來脚痰。末由登鞍。强之不得。每當陪從之時。敢引前輩先詣之例。輒扶舁進與。粗伸下情。今日事與是有異。査對備員。原任旣不與焉。表咨陪往。只是鞍馬隨後而已。身從禁中。不免闕參。乞降威罰。以爲具僚之警。批以。箚中所引。實所意末到。年前申飭之後。實職三品以上。率皆懸病。雖未知事故之如何。此亦不遵飭敎之一端。俄令政院。問其委折。意在董飭具僚而已。大僚去就。事面不特自別。原任且與時任大異。卿須安心勿辭。仍命遣史官傳諭。
정조 5년 · 강
判府事鄭弘淳箚陳病狀乞勘。賜批。
정조 5년 · 목
箚略曰。臣疾病沈痼。曠職闕禮。亦已久矣。玉候方在靜攝。而身委床席。一味昧然。今日承候。又不得進參。長時引病。豈是分義之所敢出乎。乞勘臣前後逋慢之罪。批以。曾從知申言。知卿有愼節。切爲卿悶慮。與諸大臣偕來造朝。何辭巽之有哉。卿須安心勿辭。益加愼攝。待快差造朝。仍命遣史官傳諭。遣御醫持藥物看病。
정조 5년 · 강
兵曹參議尹冕東疏陳諸條。賜批。
정조 5년 · 목
疏略曰。臣之職名。旣係戎部。則論其藝事。亦可自附於戎政。戎政之關於有國。其重果何如也。夫戎政之本。在乎用人。年前取才。禁軍騎士之新設也。靺鞈之類。以爲一入此薦。次第遷升。則初仕可以坐占。今夏不然。未免爲失信之歸。臣意則秉銓者公其心明其眠。一政則用才地。一政則用先後。相間排擬。則庶幾爲慰悅作興之一道矣。關西一路。卽我國之門戶。近接遼薊。爲賤路咽喉。而人多武勇善騎射。可比於燕趙子弟。善用之則隱然爲一面長城。自昔朝廷。培養而慰籍之。自行伍之賤。而擢以至於列閫。故激勸之方。頗有可觀。夫何挽近以來。擧變爲烏巾靑衿之流。自平壤至灣上。讀書之聲滿耳云。將焉用哉。臣意則別設一二許通之窠。眞有可用之才。則無惜一二閫銊。以爲擧一聳百之政。乞詢廟堂而處之焉。關防之說。臣於戊戌疏中。略陳其槪。卒未見施。第聞沁都增置之制。亦有其術。臣請枚數其要。神機火箭及萬人敵萬枝砲等屬。倛莫緊於守城之用。凡城守之方。火器爲最。今乃以此島天塹。作爲必守。而此等無上之利器。棄而不用。豈非疏虞之甚乎。以咎徵言之。嶺南風水之變。卽是載籍之所未有。語曰。大水暴風。皆爲兵象。而又在於南海之徼。得無有島夷之警乎。以人事言之。國榮乍退之時。德相陳章願留。或有爲國榮願與同去者。又或有無國榮若不自保者。今德相旣敗。又有湖囚之結黨聚徒。捨性命而奔救。抗國法而橫起。觀其頭勢。甚可危怕。噫反躬自修應天以實之道。惟與廟堂三司之臣。講究圖勵。以弘大猷。當殛者殛之。當斷者斷之。以盡消災之方。而至於備災之說。則亦必明詔掌戎之臣。各獻籌略。克詰張皇。俾無臨事之悔焉。臣於職掌。有一事附陳者。闕內各處崔立之軍。皆是東西烏合之類。臣果一一審察。考其根派薦主居住。錄成一案。以爲不時摘奸之弊。而至於差備近處。尤爲緊重。伏願特下飭敎。使本曹郞官。間五日招見雇立。習其顔貌。知其名字與居住薦主。此亦不害於宮府一體之道矣。批以。禁軍騎士積滯事。爾言是且是矣。非法之罪也。特銓家不善用法之致。所謂徒法不能自行者此也。予每深軫此弊。屢於筵席。說及此事。斷斷不已。以至躬臨郊場。召詢渠輩。言予意良亦勢矣。大抵久勤序遷。無論純用與互用。凡於初仕之擬。苟能悉心祛私。殫誠恢公。夫安有今日爾疏也。竊爲前後本兵之臣慨惜。方欲另下傳敎。申飭選部矣。關西武備事。此亦予嘗所切歎而切悶者。予故曰。邊陲文風去。益日滋。而朝家不念矯捄之策。關西一路。非我有之地云爾。廣詢博議。不可不祛其太甚矣。附陳關防諸條。時原任大臣將臣。爛加消詳。各具意見。以草記稟處。尾陳差備雇軍事。在宮府一體之義。此擧奚特固所當行。故事兵房承旨與兵曹郞官。每三日搜驗云云。此法中廢到今。然難盡復舊制。亦不可無倣古通今之。政此則今本曹判書。後日登對時。從長論理稟處。
정조 5년 · 강
掌令具修溫疏陳母病。仍附諸條。賜批。
정조 5년 · 목
疏略曰。臣有偏母。疾病連仍。乞遞臣職。以便救護。竊念殿下。義理之關。性命之源。該淹貫通。如臣愚見。何敢加勉。而以爲文則有餘。實則不足也。蓋殿下之治法。皆以文也。政謨亦以文也。至於任職授官。莫不以文。治逆討賊。※非以文。故下之達上者。亦用文焉。講讀討論之際。箚疏陳戒之間。以至政注施爲。請討亂逆。皆未見出於誠實底意。伏願求治以實。從諫以實。鳴呼。紀綱者。國之所以爲國者也。伏願昭垂法令。以立紀綱。亟討亂逆。以立紀綱。近聞都下都賈之法新出。一人兼幷。他人莫敢私買。此所謂利歸於一人。而害受乎萬民也。此則都民之一大弊也。請令京兆平市。各別嚴禁。罷其都賈。如前資生焉。關西還穀事。待罪西邑。熟知其弊。蓋淸南諸邑還上作錢上京。臣固知緊於公用。而若論其還上本意。則是豈成說乎。自今爲始。淸南作錢。永爲防塞。淸北陳穀。鱗次移轉。使之均平磨鍊。則淸南耗縮之數。可以充矣。淸北陳腐之弊。可以除矣。湖南稅穀事。臣有所熟聞而驚心者。蓋湖南列邑。皆有稅穀。而穀簿多少。隨其邑之大小。及其捧於民間也。千石剩數。輒捧百餘石之多。監色輩食其半。而其半則納於其邑守令。如此不正名色。作爲囊橐。此則湖南之一大弊也。且船隻則守令之私人。得船以往。船漢稱冤臭載之患。未必不由於此。甚至於元穀和水之境。若無別船變通。則民無支保之望矣。請令道臣。査實狀聞。永罷剩穀加捧之弊。嚴禁船賈奪給之習。惠廳所納位太。邑各有之。而守令下去之時。先爲帖給其私人。使之自當上納。而下往本邑。以錢倍徵於民間。此亦嚴禁。俾無如前倍徵之弊焉。批以。條陳文弊。在予他山之石也。頂門之針也。曰若綱紀不張。陵蔑成俗。此則恐非一葦可抗。京中都賈事。又令申禁。實合時宜。而惟其操縱寬迫之除。務皆得宜。又是府暑之臣。當務之急。幷以此意知悉。關而還穀事。弊固稔聞。效實難責。令廟堂往復道臣。從後論理稟處。湖南稅穀事。爾言甚是。亦令廟堂。別關嚴飭該道。査實狀聞。以爲永罷謬習之地。惠廳位太事。後日日次對時稟處。爾其勿辭。救護母病。
정조 5년 · 강
校理李頤祥陳疏乞遞。仍討逆。賜批。
정조 5년 · 목
疏略曰。綠臣見叨之職。義在必辭。縣道疏籲。今不敢揚揚意外擢授臣以弘文館校理。噫八年通籍。一味居外。此臣所以寧被重譴。未敢冒膺者。乞賜矜察。刊臣侍從之望。鳴呼元惡大憝。未伏常刑。凶逆之疊出。朝象之泮渙。固也。玆於前後辭疏。輒此附陳。誠願殿下。勿以人而廢其言。批以。爾名未見於白簡。何以謂情勢。附陳事。前已悉諭。爾其勿辭察職。
정조 5년 · 강
遞承旨徐鼎修鄭志儉。以趙時偉金宇鎭黃昇源爲承旨。
정조 5년 · 목
敎曰。右副承旨同副承旨。聞有實恙許遞。前望單子入之。待下批牌招入直。又敎曰。前參知趙時偉。前承旨黃昇源。幷敍用。又敎曰。承旨前望單子入之。
정조 5년 · 강
飭朔書被抄儒生。
정조 5년 · 목
因朔書篆字榜目。敎以。被抄儒生。與不嫺篆畵之文臣自別。而此輩近來。欲書則書。欲不書則不書。至於今番。畵不成捧。事當嚴處。姑爲參酌。該房各別察飭。又因別兼春秋李集斗朔書。敎以。自有朔書以後所未見。事近駭俗。擢置壯元。豈非意外。當該試官推考。又因學論馬思仁朔書。敎以。此何以爲三中。殆近戲劇。當該試官從重推考。又因副護軍柳河源朔書。敎以。秘封有違格。何不致察。捧入承旨推考。又因別檢曺允大朔書。敎以。捧入承旨一體推考。
정조 5년 · 강
先朝寶鑑進獻。待 列朝寶鑑纂修。命擧行。
정조 5년 · 목
領府事金尙喆啓言。 先朝寶鑑。今幾校正。進獻一款。姑待 列朝寶鑑纂修。同時擧行。恐似得宜。敢稟矣。從之。
정조 5년 · 강
重推藥院提調鄭民始。副提調嚴璹。
정조 5년 · 목
領議政徐命善啓言。伏聞昨日藥院擧行。極爲駭然。當該掌務官拿處。提調副提調。請幷從重推考。敎以。提調推考。依爲之。掌務官事。今番姑爲參酌。
정조 5년 · 강
命林錫喆照律公事。勿施。
정조 5년 · 목
因扶安前縣監林錫喆推考照律啓目。敎以。今旣出彊。此公事勿施。
정조 5년 · 강
命新除授廣州府尹洪檢敍用。
정조 5년 · 목
因吏曹罷散啓稟也。
정조 5년 · 목
領議政徐命善啓言。前因八江宣諭御史徐龍輔別單。作隊船便否。令道臣狀聞事。覆奏分付矣。卽見全羅監司朴祐源狀啓。則以爲。作隊船便否。面議守宰。採取民情。則皆言莫重稅穀。每綠覓船之苟艱。以致上納之愆期。若使京船。革去前日之謬習。一遵本道之恒規。雜費磨鍊。不復加減。宮營所納。勿委監色。完固船隻。勤實沙格。前期下來。及時上納。則其雖復設。民亦稱便云。今自湖西。已爲狀請作隊。則兩道賦稅。一隊輸運。其勢末由。本道則海路絶遠。湖西則程道不遠。船隻先爲下送於本道。次及於近道。則遠近先後。自當有序。令廟堂稟旨節目待回下。更爲往復京廳。講定擧行爲請矣。作隊之議。今旣歸一。轉運之便。庶可無憂。道臣雖以湖西之幷擧。爲此分力之過慮。而聞該廳欲作井間法。視其厚薄。平均輪回。量其遠近。酌定期限云。如是作式。毋令違越。則兩道八十船。豈有互相掣礙之理乎。凡諸擧行該堂往復道臣。務盡詳備。俾無京外生弊事。請分付惠廳。敎以。狀啓置之爲先從重推考。
정조 5년 · 강
飭扶安邊山起墾侵廣之弊。
정조 5년 · 목
領議政徐命善啓言。頃因別兼春秋林蓍喆所懷。扶安邊山政府折受打量後起墾處。摘奸狀聞之意分付矣。卽見全羅監司朴祐源狀啓。則以爲。政府屬元田畓二百四十九結八十三負零。加耕田畓六十四結八十三負。人家二百七十戶矣。今此量外加耕。陳廢植松。固是不可已之事。而元田與加耕。畦壠相接。彼此較互。若使存其量付。陳其量外。則實有兩相妨礙之患。幷令陳廢。然後可責禁養。而當此災年。若令陳棄其田。則居民無他生理。邊山閒曠之地。比諸加耕。不啻百倍。不計遠近高低。廣加栽植。着意禁養。而如或不善擧行。則該鎭將繩以重律。已耕者外。不許更墾。如有犯禁者。照法嚴勘事。令廟堂稟旨爲請矣。今此量外加耕之地。旣無山腰上下之別。則劃定經界。初無可論。陳廢良田。亦甚可惜。許令居民。依前耕食。幷與元結。一體納稅不遵朝禁。冒犯起墾之民。則各別嚴繩。俾無侵廣之弊事。申明知委。其他閒曠可合養松處。則使附近邊將。分管掌內。着實蕫飭。毋令如前童濯。以爲次第鬱密之地。考其勤慢。嚴加黜涉之意。請分付道帥臣處。從之。
정조 5년 · 강
命三漕倉領運。以三鎭仍領。
정조 5년 · 목
兵曹判書李性源啓言。慶尙道三漕倉領運差員。龜山赤梁薺浦三邊將。以他邊將換差事。大臣覆奏蒙允矣。三甲江界宣薦邊將窠外。無他相當處。何以爲之乎。予詢大臣。領議政徐命善啓言。嶺伯則以守令之曠官。難於移定。兵判則以邊將之無窠。難於換差。勢將以三鎭依前仍領。就久勤中。各別擇送。考其勤慢。從以勸懲似好矣。從之
정조 5년 · 강
命兵曹 祭享軍。姑爲仍舊。另加察飭。
정조 5년 · 목
兵曹判書李性源啓言。日前本曹郞廳李虁。以　祭享軍移送太常事仰達。有與本寺提調相議稟處之命矣。臣取考恒式別例兩別單。則一年　祭享應行及別設時所上下軍價。最高總爲二千六百兩。臣曺欲以此數。移送太常。而終未歸一。臣意則郞廳所奏。專出於濫數欠精之慮。而雖送本寺。設貢責立則一也。其濫與不濫。精與不精。惟在申飭之如何。姑爲仍舊貫。使衛將所另加察飭。如有不精濫報之弊。則當該衛將科罪。貢人移法司重繩。則似有效矣。從之。
정조 5년 · 강
推大司諫林蓍喆。
정조 5년 · 목
承旨趙時偉啓言。臺臣進前。有違格例。大司諫林蓍喆請推考。從之。
정조 5년 · 강
知事蔡濟恭疏論金文淳。仍請休退。賜批。
정조 5년 · 목
疏略曰。金文淳之再疏。全欲以西關事。汚衊臣身。臣不當以口舌爭。亦不當以文字辨。有文書在焉。有其時各庫監官與吏屬在焉。一按覆。卽可以知之。蓋各庫民債之流來者。幾乎爲十三萬兩。畢境所捧爲數萬兩。而臣之以俸廩所餘。或以錢或以綿布而充之者。止爲七萬有奇矣。至於庫儲綿布。臣果親閱之。則所謂一疋布。不過如手巾樣者多有之。實欲究覈。而果隱忍以置之。今於七八年之後。以無㾗跡沒把捉之事。混淪爲說。臣雖自言。亦何補哉。換銀之說。又何其䵝昧也。凡節使與別使之行。本營之隨例津送。必待累千兩銀子。加減不得。是以各庫節目。皆有一歲換銀之數。便作百年不易之典。臣之爲換銀給錢。不過遵節目而已。至於庄土之說。告君之辭。何若是太不端的也。臣是世祿之家。雖曰淸寒。所謂庄土。豈曰全無。固不是異事。而臣本疏闊。不如今世之人。纔經一二州郡。便連阡陌。非不欲也。實不能也。此皆有一世公議。何足多辨。第其犯分凌節四字。直令人心骨驚沸。臣豈無所欲言。者而臣告退之人也。古人云。身將隱矣。焉用文。都不如已之矣。噫臣之一退之計。眞所謂匹夫難奪。而狗馬賤疾。與鬼爲隣。終不得奉朝請三字。則恐或爲不暝之恨。乞賜臣骸骨。俾得以生順死安。批以。人之云云。何嗟及矣。予不捨卿。卿胡決去。卿其勿辭。上來行公。
정조 5년 · 강
大司諫林蓍喆避嫌乞遞。賜批。
정조 5년 · 목
避嫌略曰。臣才識言議。豈有一分堪承之望。而及登筵席。致有承宣請推之擧。其何敢晏然於臺次乎。請遞臣職。批以。勿辭。
정조 5년 · 강
有政。吏曹判書李衍祥。參判金文淳進。
정조 5년 · 목
贈吏曹判書任有後貞僖。趙旅貞節。金雲澤忠敏。蔡以恒景憲。李孟專貞穆。趙聖復洪啓廸幷忠簡。贈左贊成金琂愍肅。李希建壯烈。李弘述忠定。卒瀛昌君況靖僖。卒知事沈星鎭貞惠。卒吏曹判書李晩成忠肅。權爀靖簡。贈兵曹判書李宗張武剛。李完剛愍。卒工曹判書李聖龍惠靖。卒礪石君枋貞敏。卒寧堤君鍚齡榮僖。卒判敦寧魚有龍靖憲。以上贈諡。○以尹東晩爲修撰。
정조 5년 · 강
命館官及禮堂奉常正。幷罷職。
정조 5년 · 목
敎曰。易名之典。事體至嚴且重。文任撰次其事。宗伯照訖其狀。始令玉署定諡。更許太常駁議。署經於兩曺。勘當於政府。然後又自吏曹備擬受點。設施之本意。顧不縝密乎。諡法之蕩然。非今斯今。諡望之夥然。可謂前無後無。取考本館謄錄。則已例無踰十數望單。惟今二十一望之勿論人之遠近。事之顯微。一時幷擬者。不但大係後弊。抑亦有屑名器。參坐館官。一幷罷職。就中二本諡狀。有大叚欠敬處。又有誤書莫重處。照訖之制。署經之式。自今廢亦無妨。主事之臣。烏可免溺職之責。禮曹堂上奉常寺正。亦幷罷職。
정조 5년 · 강
命御乘及仗馬鞍。劃一磨鍊。
정조 5년 · 목
敎曰。御乘及仗馬鞍所入物種責納之際。列廛浮費。可以千萬計。向因詢瘼。知有是弊。此後廛民橫斂濫徵之事。幷行蠲除。以紓倒懸之苦。繼此矯捄之方。無出於自戶曹就應入之物。較數歲之費。優定物力。直下本寺。使之措備。一倣尙方之擔當御衣紬綿絲枲。武庫之造獻御用甲冑筒箇之例矣。然則在市民爲大益。在本寺無少損。予則以爲。一擧兩得云爾。朝筵本寺提調。謂以無例。請令戶曹。自買物種。移送本寺。而勿使市民貿納云云。竊恐此擧。有傷國體。且關後弊。大抵凡係國用。無論大小。除非設貢作契之物。則雖如一棗一苽之微。輒令市廛覓貿。仍自戶曹給價。此不易之典也。今若自戶曹自買。則反有無例之嫌焉。提調之意。恨未到此也。戶曹官吏外。元無主管販貿人之名色。雖欲自買。何向而貿取乎。該寺誠不遵用上所謂二司之例。必使戶曹貿納。曺中別置㰌易司。市易貿然後。可以應此役。予之所備。國體也後弊也。寧或失信於市民。反汗初令。決難準施。此所謂創出新規。且念均是粧鞍之具。而象毛則但從該寺備用。又豈非傍照之一端乎。該寺提調倘念此箇事理。必不待予言而有所怳然矣。今則別無更問之端。依筵敎御乘及仗馬鞍所入之費。自戶曹上下本寺。仍自本寺造納事定式。如是定式。而胥隸輩逞憾市民。若於造納之際。復有侵漁之事。是祛一弊而生一弊也。何異於各軍門別貿之外。更貿縀匹於市廛廉價勒買之弊乎。惟其區劃造置之方。該寺提調參量事宜。劃一磨鍊。仍卽具由草記。
정조 5년 · 강
命宗裔葬需。定式知委。
정조 5년 · 목
戶曹啓言。宗裔之婚葬顧助事命下矣。貧寒宗室之子女婚時。例有米木錢輸送者。至於葬需。則初無扶助之例。而今此特敎。蓋出於敦親周恤之聖意。此後依婚時例。移文賑廳。自賑廳輸送。而若無代數之定限。則亦是難繼之道。依舊例只以宗親子安爲限。此乃無時或有者。非歲初當行之事。則每於歲末。以當年內某某處婚葬之需輸送之意。自本曹及賑廳別單啓下。在鄕者。令該道擧行。而亦於歲末狀聞似好。請以此定式知委。允之。敎以。如是定式。甚爲便當。依此爲之。
정조 5년 · 목
敎曰。抄啓文臣金載瓚。聞已熟講。敍用
정조 5년 · 강
命馬鞍貿易。移付司僕。
정조 5년 · 목
戶曹啓言。廛人貿易司僕馬鞍所用皮物變通事允下矣。廛人貿易。今已革罷。匠人受價。亦甚苟艱。而本曹元無進排之事。則自本曹貿易策應。有乖事面。司僕旣是掌馬衙門。且有象毛朱絡等屬之自備以用之例。馬鞍之移付司僕。隨時措備。請以爲擧行。允之。
정조 5년 · 강
命未肅拜臺諫遞差。
정조 5년 · 목
敎曰。旣無情勢。則除拜多日。尙不出肅。此何意義。未肅拜臺諫遞差。大司憲前望單子入之。
정조 5년 · 강
遞左尹洪良浩。
정조 5년 · 목
敎曰。在外漠城府堂上許遞。前望單子入之。
정조 5년 · 목
刑曹啓言。因成均館草記。首倡人安宅心盧★(王+業)宋益憲承信一幷遠配命下矣。宅心鎭安縣。★(王+業)北靑府。益憲龍宮縣。信一錦山郡。各定配所押送。
정조 5년 · 목
予曰。卿所編輯册子。當通爲幾卷乎。昌聖曰。幾爲四卷矣。予曰。政院日記。幷已考出耶。昌聖曰。撮其要語。抄出緊關甚難矣。予曰。傳敎幷一一收錄。御製亦逐條編次。予曰。逐年條次第訖工後。隨卽送于內閣。
정조 5년 · 강
以徐鼎修爲承旨。
정조 5년 · 목
敎曰。承旨前望單子入之。
정조 5년 · 강
召見承旨趙時偉金宇鎭徐鼎修于誠正閣。
정조 5년 · 목
予曰。辛巳癸未甲申三月日記。盡數持入。予謂鼎修曰。承旨刑議之時。連爲開坐乎。鼎修曰。逐日開坐矣。予曰。今日玉堂事。誠極非矣。予曰。近日玉堂。專不知館規。每每如此。極可悶也。予曰。適有日記考閱處。欲使承旨等分考矣。日已暮矣。姑爲退去。
정조 5년 · 목
箚略曰。臣伏見傳敎下者。以諡狀之誤欠敬。有禮曺判書奉常正罷職之命。臣於賓對進詣之路。忙急開坐。許多諡狀。未暇盡閱。致有此大段不察之失。當初照訖。雖有所司。畢竟磨勘。實屬政府。同罪異罰。豈臣心之所安。乞降威命。重勘臣昏謬之辜。臣於諡望。又有所不能照管者。贈判書李孟專諡號末望。卽 仁顯王后徽號。金雲澤諡號副望。與國系十一世諱同字。而祈綠臣精神索漠。未及釐正。方竢嚴譴。而兩臣諡號。幷令本館。更爲議定。有不容已也。批以。兩臣諡望之一以諱字擬入。一以徽字擬入。以至受點之境。當初館官之矇不照察。奚止疏漏而已。事未前有。合施重譴。參坐館官。一幷削去仕版。以存事面。原望筒。令政院取來。斯速洗草。至若卿之辭避。大是意外。雖非造公之時急。豈必替行庶司之職。安心勿辭焉。仍命遣史官傳諭。
정조 5년 · 강
以李敬懋爲左尹。
정조 5년 · 목
敎曰。新除授漢城府堂上。待下批牌招察任。
정조 5년 · 강
命抄啓文臣親臨製述處所。便殿爲之。
정조 5년 · 목
因政院處所啓稟也。
정조 5년 · 강
有政。吏曹參議。沈念祖進。
정조 5년 · 목
敎曰。館官移拜之代。今日政差出。○因玉堂關員無以排擬啓稟。敎以。曾聞政官。凡於啓請之際。每必審愼云云。近來則反是。有政輒有啓請。殆若尋常傳喝者然。事體之屑越。莫甚於此。爾則新入政曹。豈知頭緖。必是政吏作俑。後復如許。政官難免責罰。此草記勿施。除應頉外。以在京無故人擬入。○以尹長烈尹東晩爲副校理。金魯鎭爲禮曹判書。
정조 5년 · 강
以柳孟養爲修撰。前望也。
정조 5년 · 강
飭內氷庫奸弊。
정조 5년 · 목
因內氷庫藏氷手本。敎以。年年申飭。不啻諄複。而奸弊愈往愈甚。所謂內氷庫官員。但委下吏之手。種種民弊。曾莫致察。今年萬有一如前一毫貽弊之事。該官員豈非故犯之故犯也。當各別嚴繩。以此自政院發牌。立庭嚴飭。仍以此意。申明知委京兆堂上處。一依昨年例。凡厥弊端。多歧廉探。隨現小則科罪。大則草記。而當部官員處。亦皆預各嚴飭。莫或犯科事分付。
정조 5년 · 강
命馬鞍磨鍊。更爲條陳。
정조 5년 · 목
司僕寺。以御乘及仗馬鞍磨鍊啓。敎以。鞍子數。至六十七部之多。及今變通之時。其中不緊名色新出名色釐正。在所不已。數爻及不緊新出名色。一一區別別。單書入。雖以造備之式言之。觀其用處之緊慢。定爲修改之遲速。未爲不可。而草記中亦無論列。此亦更爲詳悉條陳。俾無法久生弊之歎。所入物種。無論某某種。取用市廛。則從中作奸。必復如前。此亦深加量度。自本寺可以措備者。勿侵市廛。
정조 5년 · 강
御誠正閣。行抄啓文臣製述。
정조 5년 · 목
予曰。領相事。誠慨然矣。司僕御乘馬鞍所入。戶曹知委於各廛。各樣物種。使之貿納。故毋論本寺與該曹。吏隸自下操縱。點退侵漁之弊。不勝支當。向者市民詢瘼之際。旣已聞知。果以捄弊之意。有所下敎矣。領相之意。馬鞍所入各種。使本曹貿易輸送。此則事面苟且。亦非下敎之本意。故有所傳敎矣。領相不知處分之本意。如是持難。至於陳箚。極爲慨然矣。予曰。日寒甚酷。抄啓文臣出坐於閤門外司謁房。製進。○以放鶴爲七言律題。換鵝爲五言律題。
정조 5년 · 강
命領議政徐命善。勿待命。
정조 5년 · 목
政院啓言。領議政徐命善。走伏金吾門外。恭俟鈇鉞之誅仍納命召。何以爲之。敎以。予本樣不嫺。俗專昧時措。果知本事究竟之如許。縱令有廢市撤廛之擧。豈或生意容喙於矯革二字乎。經情一言。妄不自揆。救瘼而增其瘼。恤民而病吾民。其爲沒實失信。孰有大於是也。予誠瞠然左右顧。而秪覺騂顔汗背。在卿何有。安心勿待命事。遣史官傳諭。仍傳命召。又以命善胥命啓。敎以。何有於卿。何有於卿。卿之辭過矣。然卿必欲聞予蘊中之說乎。信爾君臣之間。貴相無隱。況在予若卿之際。烏可無一言。目今具僚之弊風痼成習。殆成難醫者。一則䌤縫。二則周章。掃是革是之責。望在承弼之地。奈之何近日事。有反是之歎也。予所竊爲卿慨咄。政在是耳。卿旣勉回初志。請自該寺擔着。凡係救瘼而便民。寧容有名無實。且念卿大官也。自大官視之。曰該寺。曰列廛。均是卿度內事也。豈有彼我厚薄之殊耶。然而必委廛人而徵出。固拒寺屬之主管。予恐外人之不識卿本心者。或以卿有偏係之病云爾。抑予又莫曉者。昨下定式之敎。果有窒礙之端。爭之難之。卒歸爛熳。實合吁咈之義。而一啓二啓。無甚別白。事雖將順。弊乃因仍。此則又關國體也。朝筵云云。諒非獲已。玆布至意。更冀安心。申複之諭。丁寧而聽。勿待命。仍受命召事。遣史官傳諭。又敎曰。見今風寒。挽近所無。調將之餘。恐有觸冒之慮。夜深前還第之意。一體傳諭。
정조 5년 · 목
前提學李徽之啓言。臣九世祖密城君琛。卽 世宗大王十三子也。在 成宗朝。已受章孝之諡。逮我 元宗大王追崇之後。徽號有章孝二字。爲子孫者。宜卽登聞改諡。而未遑釐改矣。近伏聞故判書朴師益。初受章孝之諡。上聞改諡。此固是 追崇以後事。而雖受諡於 追崇前。亦何敢自安乎。特令本館。改賜臣先祖諡號。恐合事宜矣。從之。
정조 5년 · 목
敎曰。日寒如此。宮墻內外把守軍兵。方令宣傳官。勞問饋粥。而囹圄滯囚。不可不念。該房承旨取來囚徒。輕囚放釋後以聞。其中司僕主簿及下吏等。捧供後保放。內椉仍囚事分付。
정조 5년 · 강
命時囚魚用元等。添問目取招。
정조 5년 · 목
因禁府用元等原情供辭。敎以。此供辭乎。事之無嚴。莫此爲甚。再昨與昨日招致渠輩。以提調則業已自本寺擔當之意草記。今則惟於造物之際。依武庫尙方之例爲之。然後可無弊復如前之歎。汝輩以此意。出傳本寺官吏等處。莫敢有容喙之事云云。此乃期於無犯之意。而渠輩初不分明出傳之故。些少節目間措置。胡大事也。屢次判付。竟歸空言。一則渠輩之罪。二則渠輩之罪。嚴問之下。安敢如是粧撰乎。內乘處。以不能分明傳命之罪。更爲發問目捧供草以聞。渠輩若有一分嚴畏之心。特敎不但如許。本寺旣請擔當之後。如干物種區處。終不齊進面請。致使之言。歸於無實。此乃提調遵行朝令。而寺屬則拒逆朝令也。論厥罪犯。合置重律。卽以此意。添問目取招。○敎曰。司僕寺工房郞廳及內乘。幷汰去後拿處。其代令該曹口傳差出。內外寺馬鞍擧行書吏。一幷令攸司科治。
정조 5년 · 강
命司僕書吏徐時哲。待決末決處。
정조 5년 · 목
因刑曹時哲等嚴訊啓稟。敎以。渠輩有罔赦之罪。昨已爲慮渠輩必有從中售奸之事。招致內乘。嚴明下敎。則當其磨鍊之際。十分操心。從實告課爲可。而不惟不然新反寺中可覓諸種及所儲物件。一幷欺隱。今以馬皮外無辦得之路納招者。尤極獰頑。旣有可覓之種。又有所儲之物。或取用於軍門。或別貿於燕市。或卜定於外邑。凡可以策應之道。不一而足。則嚴問之下。幺麼蟻蝨之徒。安敢如是遊辭。此輩嚴加勘斷。然後實合敬禮大臣之義。大臣必不知差備傳敎之故。有如許草記。此亦非渠輩之重罪乎。所謂韓泳秀段。卿其往復大臣。嚴覈重勘。以安大臣之心。徐時哲別無更問之端。旣是該掌。待決末決處。其餘各人等。分揀放送。
정조 5년 · 목
予曰。昨日承宣之徼還請對。殆同戲劇。司僕寺擧行。已極無據。而喉院職在惟允。事極乖當。甚可駭矣。承旨徐有防曰。臣不在院。未及與聞。而屢次徼還。似涉猥越矣。民始曰。本寺草記事。相臣亦非有他意也。予曰。本寺之無他物種。而只有馬皮一張云者。是豈成說乎。招致內乘。屢次傳敎。而若是稽忽。何其無實之甚也。民始曰。此則內乘輩。不傳下敎於提調而然矣。予曰。自本寺改造修補之際。凡諸物種。或取用於軍門。或卜定於外邑。何所不可。而終不肯參酌便宜。盡定節目者。抑何意也。此胡大事。而相臣至以去就爲言乎。是不過節目間擧行之事。而屢勤飭敎。慢不擧行。領相事不料如是其泛忽也。昨夜爲悶其待命。有所宣諭。而予深庸慨然。此相臣猶如此。他尙何說。內乘之厭憚。書吏之規避。予豈不知。誠以弊不可不釐革。事不可不修整故也。其中不緊名色及新出名色。豈無可以區別裁處者。而本寺草記。全不成樣。此其可任之而已乎。又況昨日承宣之徼還。尤可怪矣。承傳色之往復。不啻屢次。終至於請對守閤。此何等事體也。嫺俗與入彀。義意一般。有甚輕重。而或爲徼還。或爲頒市何也。民始曰。領相以幺麼事。始爲執滯。終焉稽忽。致勤聖敎。此實天奪其魄矣。予曰。諸承旨何不參量審愼。而齊聲徼還。終無異同之論耶。是豈不可聞之敎。而乃如是也。有防曰。二字下敎。恐不可不一次徼還。而至於屢次。則極爲猥屑。且其中又有難安之敎。而未能幷爲提稟。是亦不審之致也。予曰。近聞市民貢人輩。皆以度支之太節省。難以資業云。卿之取怨多矣。竊爲卿悶之。民始曰。百司擧皆關由於本曹。而本曹事。流來抛廢。自多疏漏。臣於此不得不稍加操節。着意釐正。故難免取怨矣。欲修擧一事。則輒以爲此事將革罷。欲通變一事。則輒以爲此事將減削。臣之取怨。固不足恤。而臣若終罹罪辜。則豈不有累於爲官擇人之政乎。惟冀缷得重任。庶色罪悔矣。今番貢市民處分。咸戴若保之恩化。無復失業之怨咨。臣豈不仰體德意。而臣於典守之任。已成一部規摸。今難變改矣。予曰。頃日次對。亦爲言及。而大抵干譽固非美事。取怨亦非常情。這間不可無弛張之道矣。予曰。今番諡望。多至數十。古有是否。許多諡狀。何可盡爲入啓也。有防曰。館官初不區別。渾爲入啓。朴天行不能審愼而然矣。予曰然矣。館官難免其責矣。予曰。鄭昌聖編輯極爲詳備。此人於編摩之工。頗甚鍊熟矣。念祖曰。其所裒輯。極有條理矣。予曰。近日閭巷間士子輩。年老而家貧。廢擧而居閒者。或有多聞博識者乎。念祖曰。或有其人矣。予曰。學優而旣廢擧業。家窮而不出仕路。則彼必平居而無所猷爲。貧霎而無所資生。俾之博古經史。採摭聞見。作般文字。以成一帙册子則好矣。中國書生。亦有多成册子。至爲賣買資生者矣。念祖曰。或給以筆札。或周以廩料。多聚博洽之士。卑以編摩之工。則在朝家。不啻爲右文之一端。在布衣。亦與有榮焉。其必樂爲之矣。予曰。注書卽予同庚之臣也。爲人甚平順矣。承旨其知之乎。有防曰然矣。予曰。爾在起居之任。雖職事鞅掌。亦不可抛廢讀業。果能餘暇讀書否。予曰。此乃己丑年堂后日記也。自正月以後。凡殿座動駕展拜時侍坐及所下傳敎中可考者。幷一一採摭。次第編錄也。
정조 5년 · 강
拿處中官金相澤鄭國允。
정조 5년 · 강
命廉天培考律勘放。
정조 5년 · 목
因義禁府天培仍囚啓稟。敎以。廉天培考律勘放後草記。
정조 5년 · 강
召見前直提學鄭民始。檢校直閣徐鼎修于誠正閣。
정조 5년 · 목
予曰。予於領相事。如是深慨者。卽此領相之故。而領相則終不知予心。豈不慨咄乎。此等小事如是。如或有至大更張之事。則上下之意。必不歸一。將何以爲之乎。承旨徐有防等曰。聖敎至此。臣等亦不勝惶悚矣。予曰。予之性品。若見人不是處。則不能含容留中。必爲盡言。然後予心卽降。非不知氣質之病。而如是更言矣。民始曰。領相之今番事。萬萬做錯矣。予曰。吾非此領相。則豈如是屢屢耶。民始曰。臣雖知愚。豈不知聖意乎。
정조 5년 · 목
敎曰。日次在明。擬欲面討。卽聞本司言。以病將入頉稟云。雖未知愼節之如何。或以日昨事。爲難安之端。而有是引入之擧耶。予之云云。亶出敷心。以卿體國之誠。決知其不以是爲嫌。然於延佇之餘。未聞造朝之報。且疑且悵。無以爲喩。玆遣史官。宣予此意。卿其卽爲出令。待曉赴公事。史官傳諭。
정조 5년 · 강
兩司避嫌乞遞。賜批。司諫趙榮弼。掌令具修溫洪宗藎。持平姜垣。正言沈商賢。
정조 5년 · 목
避嫌略曰。日者諡號署經時。贈判書李孟專金雲澤諡號之或犯徽號。或犯諱字。循例署出矣。參坐館官。旣被重譴。則臣等不察之失。固所難免。請遞臣等之職。批以。何太遲也。勿辭亦勿退待。
정조 5년 · 강
吏曹判書李衍祥陳疏請勘。賜批。
정조 5년 · 목
疏略曰。臣伏聞以諡狀事。有禮堂罷職之敎。臣於是不敢泯伏冒陳同罪之忱。仰請幷勘之典。此際伏見大僚箚本及批旨下者。尤不勝惶蹙。竊念最初照訖。雖屬該寺。及後關由。二曹惟均。而事會促迫。未暇繙閱。厪占位署。旋送政府。其失於審察之罪。固不當倖逭。至若望筒修整。臣旣主管。諭其罪戾。實無間於擬議之諸臣。乞命有司。一體勘斷。批以。卿其勿辭行公。
정조 5년 · 강
事變假注書李敏采。以領議政徐命善附奏啓。
정조 5년 · 목
書啓以爲。臣奉聖敎。馳往傳諭于領議政徐命善所住處。則以爲。明日次對之將擬頉稟。實綠狗馬之病。適苦而然也。臣子之道。安敢以君父誨飭。爲一毫難安之端乎。謹當力疾。待曉趍赴云矣。
정조 5년 · 강
遞承旨趙時偉徐有防。以李世奭鄭志儉代之。
정조 5년 · 목
敎曰。右承旨見有實恙。左承旨聞有親病。幷許遞。前望單子入之。
정조 5년 · 강
命前判書鄭尙淳敍用。
정조 5년 · 목
敎曰。不過重其事之意也。亦已有日不察之責。宜可與館寺比乎。前判書鄭尙淳敍用。兼帶幷仍任。
정조 5년 · 강
命中官劉仁默拿處分揀。金相澤放送。
정조 5년 · 목
因拿處傳旨。敎以。分揀。○敎曰。時囚罪人金相澤放送。
정조 5년 · 강
勘放時囚廉天培。
정조 5년 · 목
義禁府啓言。廉天培儲置米八十二石擅分。十一石零挪移罪。杖一百收贖。告身盡行追奪放送。敎以。如有功。減一等。
정조 5년 · 강
命備堂實病外。同參次對。
정조 5년 · 목
敎曰。懸病備堂。衆所共知實病外牌招。未付軍職備堂。令該曹付軍職。同參次對。
정조 5년 · 목
領議政徐命善曰。臣性本愚迷。事多昏憒。無往非罪。至於今番事。而又罪上添罪。臣實求死不得矣。予曰。卿言過矣。昨聞卿有引入之意。至有日次頉稟之擧。故昨所宣諭。儘是敷心之言。予豈有深意也。卿於伊日賓對以後。若堅守初見。一向爭執。則已矣。旣已自本寺擔當之意。有所仰對。而及其擧行之際。名曰矯革。弊實依舊。惡在其通變之意哉。予以無隱之意。有所云云。夫豈有深意也。況卿終因此事。遂決去就。則當此嘵嘵之世。安知無將計就計。陰幸其去之類乎。此又不可不念也。命善曰。臣於今日。得借前席。請悉暴愚悃臣。只以一心奉公。爲一半分報效之道。常以謹畏忠信四字。揭諸壁上。作爲佩符。凡於國事。何敢少忽。而至於今番事。追惟向日筵對。不覺惶汗浹背。臣當以此事。與戶判酬酢於私席。互相爭執。至以事有難行。輒欲推委爲言矣。當日前席之爭難。亶出磯激之意。非爲厭憚而然也。予曰。卿之以去就爲言者。誠過矣。卿所爭難。事且無怪。翌日又翌日。終守前見。則亦何害爲吁咈之義。而予所慨然者。只在事若通變而終歸無實。弊欲矯革而猶復如前故也。命善曰。臣於此事。非敢爲漫漶彌縫之計也。莫重所入存減之際。自下區別懸錄。還涉猥屑。果未能明白條陳矣。臣於近日。疾病侵尋。神精消鑠。此事通變。亦豈無好箇道理。而思未周詳。是臣不審之致也。予曰。事出適會。予豈介懷。卿之與戶判爭執。各主己見。亦不害爲日征月邁之意。雖終日言之。何傷之有。但其筵退後擧行。大異登對時說話。事旣沒實。弊復如前。予所慨然者此也。追聞伊日事實。則果綠內乘之不傳下敎而然矣。命善曰。當初下敎。內乘來傳。故臣果聞知。而翌日傳敎。果未得聞矣。予命刑曹判書李命植曰。取招時問目。何以爲之。命植曰。以草記之全無區別。馬皮之只有一張爲問目矣。予命讀啓目判付。命善曰。奉聞判付辭意。尤不勝惶悚之至。予曰。予知九經敬大臣之義。竊慮卿有不安之心。故此判付勿令頒布矣。仍命洗草。命善曰。聖敎至此。臣益惶感無地矣。予曰。郞官之不傳下敎。書吏之慢不擧行。致此事端。是則罪在渠輩。何預於提擧。命善曰。伊日草記。急於擧行。侵夜忙迫。未及消詳。誤了此事。專由於臣。何可移罪於郞官書吏乎。予曰。書吏盡爲放送乎。命植曰。輦色書吏一名。見方保放矣。予曰。大臣之言旣如此。本寺郞官則仍任。書吏則放送。命善曰。處分至此。臣雖卽地滅死。無復餘恨矣。予曰。予之於卿。其所倚毗者。與他人自別。委之也重。故責之也深。卿亦可諒此心矣。卿於平日。臨事則頗有固執。所守則甚多牢確。致位至此。良有以也。今番事則畢竟歸趣。未免沒實。故予所慨惜。亶在於此。卿之與戶判爭執也。予豈或扶抑於其間哉。今則遂事勿說。不必更費辭說。近日俗習。苟有小事。輒生覬覦。此予所以不大聲以色也。命善曰。今於前席。開諭勤摯。何敢以此事更爲煩達乎。本寺事。謹當更爲磨鍊。成節目啓達矣。予曰。後日次對登奏也。戶曹判書鄭民始曰。今年嶺湖南兩道。災結較多。收租大縮。在前如此之時。俱有減分之例。自明年亦依前例擧行之意。分付何如。予曰。此果有例耶。民始曰。曾於戊戌乙未兩年。皆有其例。其時兩南。俱用減分之政矣。予曰。減分則其數爲幾何。民始曰。兩南合爲六千九百餘石矣。予曰。備堂懸病者爲幾人。命善曰。具善復則有頉。洪樂性李衍祥。皆有實病矣。予曰。備堂無故不參人。注書知入。牌去來催促。予曰。臺臣避嫌。何其晩也。甚可怪矣。予曰。糴政方殷。守宰遞易。亦甚可悶。故頃於銓曹啓請時。果未允下。此乃重民事之意也。今日適有言端。故因以下敎矣。大抵近日玉堂。不但乏人。職是論思。而未聞啓沃之謨。日接講筵。而徒歸應文之具。事旣無實。予甚悶然。然而設官而講學。備員而責成。此固美事。臺臣之言好矣。
정조 5년 · 강
許施嶺伯兩倉穀賑貸之請。
정조 5년 · 목
領議政徐命善啓言。卽見慶尙監司趙時俊報備局。則以爲。賑事方當經紀。而穀簿之多少不均。等還之排比不足。次次移轉。勢不可已。濟民浦項兩倉穀物。雖是南北交濟之備。若當本道歉荒。以是賑貸。載在節目。且以三分一分給之故。留庫夥然。自致陳腐。以今番劃得私賑等穀。相換移作。待秋充上。則實爲兩便之道。兩倉穀留庫與新捧條。量宜移劃於賑資爲請矣。賑貸旣有節目。改色亦甚兩便。兩倉留庫及新捧條。爲先量宜推移。待秋成。以區劃賑穀。相換充上事。請分付。從之。
정조 5년 · 강
命空名帖。湖南劃給。
정조 5년 · 목
領議政徐命善啓言。嶺南補賑次。空名帖三千張下送矣。湖南亦當一體劃給。而旣與嶺南有間。請限折半從之。
정조 5년 · 강
命兩南減分。依例擧行。
정조 5년 · 목
領議政徐命善啓言。今年歉荒。雖不至減分。而兩南則旣已設賑。災結又甚夥然。兩道減分之政。恐不可不依例擧行矣。從之。
정조 5년 · 강
大司諫林蓍喆陳勉聖學。賜批。
정조 5년 · 목
所懷以爲。臣於向日乞免之章。以典學一事。敢有所仰勉。伏想聖聰。抑或記有。而如欲勤於講學。必須備立講官。雖非設筵開講時。或引接討論。則其所有裨於聖學。豈云小哉。竊覵近日玉署乏人。闕番已久。召對夜對。亦隨而久停。顧今曾經玉堂。豈無其人。而或以違牌坐罷。或以守宰居外。則坐罷者甄敍。居外者內移。似非難事。而連日開政。只以數三有情勢之人。排擬受點。輒致闕直。臣謂亟令變通。俾講官無曠而講學無停宜矣。敎以。好矣。依爲之。至於外任。則日前內移。業已夥然。當此民憂孔殷。催科方張之時。予則以爲在所難愼云耳。
정조 5년 · 목
予曰。昨日左右承旨之徼還事。萬萬駭然矣。旣在出納之地。如有可徼還之事。則雖一日十徼還可也。而至於昨夜事。不過一承宣處分。而何敢以此徼還乎。且同副。卽趙時偉之至親也。不知有嫌。不能立異。尤可駭然。志儉曰。聖敎至當矣。予曰。左承旨多年在政院。庶或知體格。而以萬萬不當之事。深夜徼還。擧措太酸矣。
정조 5년 · 강
兵曹參議尹冕東陳疏自訟。仍乞遞。賜批。
정조 5년 · 목
疏略曰。伏聞關西儒生輩。以臣疏中一句語。謂爲渠輩一筆句斷。至於空出齋學之境。臣顧無可卞之端。亦似無可引之義。而逖矣西土。不識本事之如何。只憑京邸消息。在在落莫。始欲獎衆武之氣。末又孤諸生之望。可謂得不補失。此實臣之罪也。且以被罪諸儒言之。今則罪已著矣。罰已施矣。臣誠嚴畏。不敢達請。而旣張焉。或使弛之。旣闔焉。或使闢之。與天同造。皆得其所樂。則豈不休哉。事起臣身。以至瀆擾宸旒。論臣之罪。尤合萬隕。今始自訟。乞許鐫遞。批以。爾其勿辭察職。
정조 5년 · 강
遞承旨徐鼎修趙尙鎭。以趙鼎鎭黃昇源代之。尋遞鼎鎭昇源。以趙瑍鄭景淳代之。
정조 5년 · 목
敎曰。左副承旨聞有實恙。許遞。○固兵曹參議尹冕東上疏。敎以。此辭疏乎。應旨乎。後弊所關。不可無飭。捧納承旨遞差。○因鼎鎭方在削職及解由未出啓稟。敎以。元望筒勿施。○因昇源牌招啓稟。敎以。國子長遞易。亦屬可悶。元望筒勿施。前望單子入之。○敎曰。前承旨鄭景淳敍用。又敎曰。朝筵聞承宣之奏。旣以爲病未登筵。則夙夜之任。勢難强令行公。俄有許遞之命矣。更聞之。則次對雖難入參。供職足可爲之云。勿遞。仍卽牌招入直。
정조 5년 · 강
命司僕郞廳幷分揀。以便大臣之心。
정조 5년 · 목
敎曰。司僕郞廳幷分揀。已出代之人。次次任。以便大臣之心。
정조 5년 · 강
命鄭駿采重勘。
정조 5년 · 목
敎曰。大臣旣有筵奏。在囚內乘汰去放送。其中鄭駿采再次傳敎。渠旣親聽。罪又不輕。令該府從重勘律後草記。
정조 5년 · 강
勘放時囚鄭駿采。
정조 5년 · 목
義禁府啓言。鄭駿采杖一百收贖。告身盡行追奪。請放送。允之。敎以。如有功議。各減一等。
정조 5년 · 강
以徐有防趙時偉爲承旨。
정조 5년 · 목
敎曰。違牌承旨幷許遞。前望單子入之。
정조 5년 · 강
御誠正閣。行抄啓文臣召講。
정조 5년 · 목
予曰。檢書官五日一仕進。自是定例。不必連日仕進。此後則輪回休息。予曰。檢書官已多效勞。以次除外職爲宜。而有預差一員。然後可以備員矣。予曰。檢書官若登武科。則官路似有勝於蔭塗矣。承旨徐有防曰。果然矣。予曰。雖一名之人。古亦有邊地防禦使之得除矣。
정조 5년 · 강
命中宮殿誕日陳賀權停。
정조 5년 · 목
因陳賀節目。敎以。權停。
정조 5년 · 목
政院以來初一日取稟也。
정조 5년 · 강
命軍兵除標信解送。
정조 5년 · 목
敎曰。日寒如此。軍兵呼凍之弊。不可不念。旣命該房。勞問軍餔交接處。可減處減之。除標信解送事。分付各該營。
정조 5년 · 목
漢城府啓言。左捕廳校卒輩。狼藉犯屠於本廳之內。被捉於禁吏。故定刑吏捉來矣。捕將徐有大謂以。佩符之校。不可捉去。所屠之牛。乃賊物之許給。屢度往復。終不起送。捕廳亦以禁屠衙門。校卒之中有此冒犯之事。大將徐有大從重推考。當該捕校請照律勘處。敎以。近來凡有官守者。事事以無痕爲妙方。目下難矯之弊俗。卿府之按法草記。該廳廳引例持難。不害爲各有可觀。然牛可還主。胡令屠食。捕將推考。儘是許給之物。則似無移罪於捕校之端。更加探察。明有私屠之跡。該捕校依草記照法勘處。
정조 5년 · 강
判下兵曹 宗廟展謁 社壇省牲 永禧殿臘享時軍兵磨鍊草記。
정조 5년 · 목
因該曹草記。敎以。訓局步軍六哨。馬軍二哨隨駕。禁軍二番隨駕。而時値隆冬。無論馬步軍禁軍及標下軍。老弱癃病人。幷勿赴陣之意。卿曺與本局知悉擧行。留營置之。留陣則總戎使。只率三營外營入直馬步軍留陣。餘皆安徐。
정조 5년 · 목
予曰。所修册子。幾何爲之乎。昌聖曰。日記中以官官之數遞。抄出稍遲矣。予曰。乙酉年日記。今方抄選。欲入內錄者。將以語貫脈絡。勒成全帙。大抵兆朕在於乙酉。而至丙申綻發矣。昌聖曰。今此所錄。必有脈絡。然後可爲日後之考準矣。予曰。書役有繁。則檢書官一員。當命送矣。承旨鄭志儉曰。李秉模所修宋史。近甚日短。徒費往來。末由從速修成之望。在前亦有在家修正之例。何以爲之。予曰。俾令在家撰進。
정조 5년 · 강
臘享日。詣 太廟展拜。 社壇省牲。 永禧殿親行臘享。本 宮酌獻。命歲前爲之。
정조 5년 · 목
敎曰。五享。今年皆未躬祼。情禮缺然。以此之故。　社壇春秋享。 南殿時享。亦未親行矣。臘享日詣太廟展拜省牲省器。仍詣 社壇省牲。次詣 永禧殿親行臘享祭。該房知悉。 太廟一未親享。故本 宮享事。每命攝儀。而 南殿旣行酌獻。且與大祭有異。本 宮酌獻。當於歲前卜日爲之。該房亦爲知悉。
정조 5년 · 강
命崇靈殿。令道臣致祭。
정조 5년 · 목
敎曰。適閱故事。奉覽九月山城三聖祠重修時　先朝傳敎。其時禮堂奉審後。設置與否。令本道道臣問于本縣。詳悉具由狀聞。因此思之。平壤崇靈殿。業欲遣官致祭而未果矣。況在 先朝。因三聖祠事。有令道臣致祭之敎。此亦追述之一事。香祝下送。令道臣卜日致祭後狀聞事。下論于兩道道臣處。
정조 5년 · 강
緘推淮陽府使朴師崙。
정조 5년 · 목
因師崙罷職傳旨。敎以。更考分等。此是尤甚邑守令。此時遞易之弊。不可不念。爲先緘辭從重推考。此傳旨分揀。
정조 5년 · 강
嚴飭違牌館官。
정조 5년 · 목
敎曰。違牌館官只推。更爲牌招。館直許久曠闕。事甚未安。自政院另加嚴飭。使之備員入直。
정조 5년 · 강
宗廟 社壇 永禧殿 景慕宮香祝。命親押。
정조 5년 · 목
因 香室受押單子。敎以。親押。○敎曰。適値朔日。親押。當於 眞殿展拜後爲之。處所。以仁政殿爲之。出宮門路。以協陽門磨鍊。
정조 5년 · 강
召見直提學沈念祖。兵曹參判鄭昌聖于誠正閣。
정조 5년 · 목
予出給一卷册於昌聖曰。此是乙酉年予之所修日記也。謄書之際。自多胡亂。未及成書。卿以此更爲校正。而春坊日記中。春坊官員之遞易。未及書之。此則必考吏曹大政謄書。昌聖曰。敬依下敎爲之矣。予曰。此是亂草。或有未暢處。勿爲廣布他人耳目。務從詳備好矣。予曰。檢書官出去乎。昌聖曰。連爲出來矣。予曰。已修整者。姑勿正書也。其時所課讀册名。相考謄錄。然後可以正書矣。
정조 5년 · 강
景慕宮酌獻禮。命以來十二月十一日定行。
정조 5년 · 목
因禮曹推擇吉日啓稟也。
정조 5년 · 강
判下兵曹 景慕宮酌獻禮時。軍兵磨鍊草記。
정조 5년 · 목
因該曹草記。敎以。時値隆冬。方經經宿動駕。各營軍兵隨駕。幷安徐。內外營入直馬步軍兵。量宜各留數名。餘皆出用於先後廂軍。而禁衛大將率領。隨。駕標下軍亦以三營入直軍兵通用。禁軍入直一番隨駕。留營留陣幷安徐。以除軍兵呼凍撼頓之弊。
정조 5년 · 강
南殿臘享執事。命館官中違牌敍用塡差。
정조 5년 · 목
敎曰。 南殿臘享。旣命躬行。執事分排。似甚苟艱。館官中違牌敍用。仍令銓曹。推移塡差。
정조 5년 · 강
下求言綸音于諸道。
정조 5년 · 목
敎曰。向來所下求言綸音。諸道秪受狀啓結語。必是錯看辭意而然者。自監兵水使。至于守令邊將。凡係邑弊民隱。俾各應旨陳聞。雖在韋布之微。苟有所見。亦皆許令應旨。而諸道狀辭。但曰曉諭坊曲韋布云云。大非求助之本意。更自政院。以此下諭于諸道。若是申諭。而無一人應旨。則當初求言之擧。只歸無實。不言之責。在所難免。幷以此意下諭。
정조 5년 · 강
領議政徐命善陳箚。請收 南殿親享之命。賜批。